朝字韻詩諸丈倡酬未已再次韻
作者：魏了翁
朝代：宋

paragraphs: 風挾重陰牛戴牛，電雷雹雪來終朝。
詩人隠憂寓酬倡，清輝錯落欺琨瑶。
似驚一日四變異，須省二氣同根苗。
非陰能勝陽不競，非物能眚人先妖。
炎精未振剛受畜，睢水晝遁成皋跳。
一從憤悱剛浸長，斡握地軸旋天杓。
山中不知此何時，祇睹此象心爲焦。
累臣九死何足恤，頑雲蒼慘天關遥。
澤中但知賦鴻鴈，天上無復歌祈招。
醡頭新酒空似清，牆根新薺花如驕。
便思傾罍芼鮮鯽，不妄爲取琴徽調。
江張程子同一醉，芳草爲藉天爲裯。
干戈滿地不忍見，恐調老弱征商軺。